A Tanács 2002/68/EK rendelete
(2002. július 19.)
az olaj- és rostnövények vetőmagjának forgalmazásáról szóló 2002/57/EK irányelv módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel:
(1) A 2002/57/EK irányelv [3] hatályának ki kell terjednie az olaj- és rostnövényfajok fajtatársításaira. Meg kell határozni továbbá azokat a feltételeket, amelyeknek a fajtatársításoknak eleget kell tenniük, beleértve a fajtatársítások minősített vetőmagjainak csomagolásra felhelyezendő hatósági címke színét is.
(2) A Közösségen belüli megnövekedett fontosságuk miatt a 2002/57/EK irányelv bizonyos definíciói hatályának ki kell terjednie a napraforgón kívül az olaj- és rostnövényfajok hibrid fajtáinak vetőmagjaira is.
(3) A 2002/57/EK irányelvet ezért ennek megfelelően módosítani kell.
(4) Ezeknek a vetőmagoknak a Közösségen belüli megnövekedett fontossága miatt a Bizottság elfogadta a 95/232/EK határozatot [4] azzal a céllal, hogy megállapítsa a káposztarepce és réparepce hibrid és fajtatársításos vetőmagjai által teljesítendő feltételeket. Ez a határozat 2002. június 30-án hatályát vesztette. Ezért az új rendelkezések alkalmazásáig indokolt megtartani az e magok forgalmazására vonatkozó közösségi feltételeket,
ELFOGADTA EZT AZ IRÁNYELVET:
1. cikk
A 2002/57/EK irányelv a következőképpen módosul:
1. a 2. cikk a következő bekezdéssel egészül ki:
"(3) Az (1) bekezdés c) és d) pontjának a módosításait a napraforgótól eltérő olaj- és rostnövények hibridjeinek ezen irányelv hatálya alá történő felvétele céljából a 25. cikk (2) bekezdésében meghatározott eljárással összhangban kell elfogadni;"
2. a 12. cikk (1) bekezdésének a) pontja a következő mondattal egészül ki a második mondat után:
"Fajtatársítások minősített vetőmagja esetében a címke kék, átlós zöld csíkkal;"
3. Az irányelv a következő cikkel egészül ki:
"19a. cikk
(1) A tagállamok engedélyezik az olaj- és rostnövényfajok vetőmagjainak forgalmazását fajtatársítás formájában.
(2) Az (1) bekezdés alkalmazásában:
a) a "fajtatársítás" a 2002/53/EK irányelv szerint hivatalosan engedélyezett, meghatározott, pollenadótól függő hibrid minősített vetőmagja társítását jelenti egy vagy több meghatározott, hasonlóképpen elfogadott pollenadó minősített vetőmagjával, géppel olyan arányokban összekeverve, amely arányokat ezen összetevők kezeléséért felelős személyek közösen határoztak meg, és amely kombinációról értesítették a minősítő hatóságot;
b) a "pollenadótól függő hibrid": a fajtatársítás hímsteril összetevője (nőivarú összetevő);
c) a "pollenadó(k)": a fajtatársítás pollent adó összetevője (hímivarú összetevő).
(3) A nőivarú és a hímivarú összetevők vetőmagjait különböző színű csávázószerrel kell ellátni."
2. cikk
A 95/232/EK határozat 5. cikkének (5) bekezdésében a "2002. június 30." dátum helyébe a "2003. június 30." dátum lép.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2003. június 30. előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő hetedik napon lép hatályba.
A 2. cikket 2002. július 1-jétől kell alkalmazni.
5. cikk
Ennek az irányelvnek a tagállamok a címzettjei.
Kelt Brüsszelben, 2002. július 19-én.